Man met AK47 betrapDie geweer waarop beslag gelê is. Foto: Verskaf ŉ 32-jarige man is Sondagaand in Kaapstad in hegtenis geneem nadat ŉ AK47-aanvalsgeweer in sy besit gevind is. Sers. Noloyiso Rwexana, provinsiale polisiewoordvoerder, het gesê beamptes van die Khayelitsha-polisie was by ŉ vulstasie toe hulle ŉ verdagte wit Toyota Hilux opgemerk het. “ŉ Hoëspoedjaagtog het gevolg en die bestuurder van die voertuig kon die beamptes tussen die plakkershutte ontduik. Nadere ondersoek het die polisie tot ŉ adres in die omgewing gelei, waar hulle die bestuurder van die voertuig opgespoor het,” het Rwexana gesê. Die polisie het die man se huis deursoek en die AK47 en ammunisie gevind. Die man is op die toneel in hegtenis geneem en moet binnekort in die Khayelitsha-landdroshof verskyn op aanklag van die besit van ŉ onwettige vuurwapen en ammunisie.